Barslon-a

Barslon-a (Barcelona an catalan e an ëspagneul) a l’é na sità dël Regn dë Spagna capital dla Catalògna.

A l’é ëdcò la sgonda sità dla Spagna për popolassion, con 1.615.908 abitant, apopré 3.161.852 abitant s'as conta ëdcò tuta l'àrea metropolitan-a.

 Leu d'anteresse 
 Ël Fossar de les Moreres 
Ël Fossar de les Moreres a l'é na piassa 'd Barslon-a che as treuva davzin a la basìlica 'd Santa Marìa dël Mar. Sota la piassa a son sotrà ij catalan mòrt ant la dësfèisa dla sità quand a-i é staje l'assedi 'd Barslon-a dël 1714 (fàit che a fasìa part ëd la Guèra 'd Sucession Ëspagneula).

Ij mòrt barslonèis a son arcordà an costa piassa përchè pròpi bele-sì a j'ero sotrà ij sitadin che a muirìo ant la dësfèisa 'd soa sità. An tut pì che 40.000 barslonèis a son mòrt ant l'assedi dla sità, dzortut quandi a-i é staje l'atach final dël Duca 'd Berwick.

La Catalògna, che dòp l' Acòrdi 'd Génoa a l'era butasse ansema ai teritòri ch'a fasìo part ëd la Coron-a d'Aragon-a da banda dl'arsiduca Carl d'Àustria, e donca contra Flip V ëd Castija, a l'ha përdù la guèra e, con la derota, a l'ha 'dcò përdù tute soe libertà polìtiche.
Con ij Decret ëd Nova Planta a son ëstàite sganfà le lèj e j'institussion catalan-e, a l'é stàit proibì l'us ëd la lenga catalan-a e a son ëstaite creà 'd taje neuve da fé paghé a tut ël pais.

Già dël sécol ch'a fasìa XIX, dël 1821, ël simiteri ëd Les Moreres e la piassa a son ëstàite pavimentà për l'órdin del re spagneul Ferran VII, che a vorìa slontané ij simiteri parociaj d'la sità për buteje fòra da le muraje 'd Barslon-a.

Ancheuj la piassa a l'é 'n leu andoa, minca 11 dë stèmber, as arcòrda col fàit stòrich con la Diada nassional ëd la Catalògna, an arcordand ël sacrifissi dij sitadin massà dai tropié 'd Flip V.

Ant na placa 'd marmo butà al fond ëd la piassa dël 1915, a-i é na frase gavà da un poema original Pitarra ëd Frederic Soler, scrivù për arcordé la resistensa barslonèisa an coj tràgich di:

Al fossar de les Moreres no s'hi enterra cap traïdor, fins perdent nostres banderes serà l'urna de l'honor.

.

 Monument pi amportant 

 Barrio Gòtico

 Catedral

 Sagrada Familia

Categorìa:Sità spagneule